
Staţiunea neolitică de la Sarichioi (corn. Sarichioi, jud. Tulcea) este plasată în punctul 
"La Bursuci", situat la aproximativ 2,5 km în linie dreaptă de marginea sudică a satului. în 
toponimia locală, numele "La Bursuci" desemnează capătul unei zone peninsulare, care se 
întinde între lacurile Razim şi Babadag, foste golfuri maritime în antichitate. 

Capătul acestei peninsule are aspectul unui promontoriu, destul de înalt (+12 m) situat 
în faţa insulei Grădişte şi pe malul opus cetăţii de la Enisala (aprcx. 2,5 km în linie dreaptă), 
în antichitate, promontoriul "La Bursuci", împreună cu dealul Peştera, pe care se află cetatea 
medievală, străjuiau intrarea în fostul golf Babadag. 

Malul răsăritean al promontoriului "La Bursuci" este abrupt 75°-80° dar până în urmă 
cu 15 ani era unit cu insula Grădişte printr-o limbă joasă de pământ. în urma închiderii Gurii 
Portiţa şi a deschiderii braţului Dranov, nivelul apelor Razimului a crescut şi sub influenţa 
puternicelor vânturi de N-E, şaua dintre Grădişte şi Bursuci a fost ruptă. Prin aceasta s-a 
revenit la situaţia din antichitate, când cele două puncte erau separate. Spre sud ţărmul 
coboară lin. 

De jur împrejur se întind zone înmlăştinite, inundabile, acoperite cu stufăriş. 

în vara anului 1976 am întreprins un sondaj de salvare în punctul "La Grădină" situat 
la aproximativ 600 m de marginea sudică a satului Sarichioi. Cu acest prilej a fost descoperită 
o aşezare getică deschisă databilă în sec. IV -II î.e.n., în cea mai mare parte distrusă de ape. 
Tot în această zonă am descoperit câteva fragmente ceramice de tip Dridu şi ceramică şi 
unelte de os aparţinând culturii Noua (ultimele, în poziţie nestratigrafică). 

Datorită faptului că descoperirile erau interesante, însă în acest punct aşezarea era 
aproape în întregime distrusă de ape, ne-am continuat cercetările de suprafaţă în toată zona de 
la sud de satul Sarichioi, în vederea depistării unui punct în care straturile arheologice să fie 
mai bine păstrate. 

Cu prilejul acestor periegheze, atenţia ne-a fost atrasă de promontoriul "La Bursuci", 
unde în ruptura malului am descoperit un strat gros de locuire de 1-1,5 m, conţinând 
fragmente ceramice getice şi greceşti din sec. IV-II î.e.n., precum şi un bordei Dridu. Sus, pe 
platou, au fost descoperite de urme similare, împreună cu fragmente ceramice aparţinând 
culturii Babadag, silexuri şi fragmente ceramice neolitice. 

Deşi cunoşteam anterior începerii săpăturilor posibilitatea efectuării unor descoperiri 
din perioada neolitică, descoperirea aşezării şi necropolei din această perioadă a constituit o 
surpriză, deoarece scopul cercetării noastre viza aşezarea getică. Cercetarea s-a efectuat în 
vara anului 1978 în 2 etape: prima între 21 iunie şi 1 iulie şi a doua între 1 august şi 20 



' Publicat în Materiale şi cercetări arheologice - A XIII-a sesiune anuală de rapoarte privind 
rezultatele cercetărilor arheologice. Oradea, 1979, p. 59 - 70. 

august. în prima fază a cercetărilor au participat şi studentele Elena Marin şi Măria Chihaia 
de la Facultatea de istorie - Universitatea Bucureşti. 

în prima etapă a fost deschisă o secţiune lungă de 30 m şi lată de 2 m, orientată E-V. 
Ea era plasată la 2 m nord de borna topografică şi la 9 m de intrarea în grajdul C.A.P. 
Sarichioi. în acest punct platoul era mai înalt, nu se vedea nici o urmă de şanţuri sau gropi 
modeme; în acelaşi timp, secţiunea cuprindea o bună parte din pantă şi platou. Secţiunea a 
fost notată cu siglele SCHIOI-B-78, S I şi a fost caroiată din 2 în 2 m, dinspre V spre E. 
într-o fază ulterioară, din necesitatea de a se lămuri situaţia apărută, s-a mai trasat o nouă 
secţiune, lungă de 18 m şi lată de 2 m, paralelă cu carourile 1-9 ale primei secţiuni. între cele 
două secţiuni a fost lăsat un profil lat de 0,75 m. Şi această secţiune, notată cu siglele 
SCHIOI-B- 78, S II, a fost caroiată din 2 în 2 m, dinspre V spre E. 

Ulterior, datorită faptului că majoritatea descoperirilor se masau în partea de vest a 
secţiunilor, cele două secţiuni au mai fost prelungite spre vest cu încă 5 carouri de câte 2 m, 
notate cu siglele S I, P 1-5 şi S II, P 1-5. 

în zona cercetată în 1978 depunerile arheologice nu sunt foarte groase, măsurând 
maximum 1,20-1,40 m, cu excepţia GR. nr. 5 din S II, unde coboară până la 2,70 m. Pe pantă 
stratul era mai subţire, provenind din scurgeri. 

Stratul vegetal este subţire, în medie de 0,25 m, uneori chiar mai puţin. întreg stratul 
vegetal este plin cu resturi arheologice antrenate de plug. Imediat sub aceasta încep straturile 
arheologice nederanjate de lucări modeme. Ele aparţin unei locuiri unitare din punct de 
vedere cultural şi constau în reveniri şi plecări succesive, probabil la scurte intervale de timp. 

între 0,25 şi 0,50 m, în medie, în ambele secţiuni a fost surprins un strat de dărâmă- 
tură nearsă, de culoare galben cenuşie, fără o consistenţă deosebită. Ea conţinea material 
ceramic şi osteologic aparţinând fazei de tranziţie a culturii Boian spre cultura Gumelniţa. în 
partea superioară stratul de dărâmătură avea o culoare mai deschisă şi era prăfos. în acest 
strat de dărâmătură, la 0,28-0,40 m au fost săpate o serie de morminte de inhumaţie, alcătuind 
o necropolă, precum şi unele gropi, care în unele cazuri perforau straturile şi nivelele 
anterioare, coborând chiar sub nivelul antic de călcare. Gropile sunt umplute cu pământ 
negricios, conţinând fragmente ceramice din aceeaşi epocă cu cele amintite mai sus, precum 
şi oase, cărbune şi cenuşă. Stratul de dărâmătură, surprins în mod uniform în toată suprafaţa 
secţiunilor, suprapunea un nivel de lut curat, bătătorit, de culoare galbenă, aflat în medie la 
0,50 m adâncime. Nivelul era separat de dărâmătură de un strat de praf fin, cenuşiu, gros de 
până la 1 cm, care se detaşa foarte clar. Acest praf provenea probabil atât din cenuşă cât şi din 
resturile unor acoperişuri de paie sau stuf căzute şi putrezite după abandonarea locuinţelor. în 
S I, P 5, ca şi în S II, carourile 3 şi 8 s-au surprins pe acest nivel şi resturile unor vetre 
amenajate din lut făţuit cu grijă. 

Pe acest nivel, în S III c.6 şi C.P2, s-au descoperit câteva resturi de oase umane (hu- 
merusuri, tibii, fragmente de calotă şi mandibule) care alcătuiesc M4 şi M5. în S I c.5-6, 
precum şi în C I c.l şi P1.4, ca şi în carourile similare din S II cantitatea de fragmente 
ceramice, osteologice, de unelte de silex şi os, precum şi de podoabe descoperite era mult mai 
mare decât în restul secţiunilor la acelaşi nivel, fapt care împreună cu alte observaţii ne fac să 
credem că în această zonă avem de-a face cu podelele unor locuinţe de suprafaţă. 

Nivelul descris mai sus suprapune o altă dărâmătură, asemănătoare în ceea ce priveşte 
gradul de păstrare şi compoziţia cu cea dintâi, dar având o consistenţă ceva mai mare. Acest 
al doilea strat de dărâmătură măsoară în medie 0,30-0,40 cm. Sub acesta s-a putut surprinde 
un alt nivel, constând tot din lut curat, bine bătătorit, aflat în medie la 1,00 m sub nivelul 
actual. 

Ca şi în cazul nivelului precedent, în unele puncte am putut surprinde între nivel şi 
dărâmătură un strat fin cenuşiu. 

în S I şi S II, în careurile 5-6 se remarcă o refacere a padelei prin aplicarea unei noi 
lutuiri, groasă de 2-3 cm. Pe acest nivel inferior s-au surprins o serie de vetre circulare sau 
ovale, făţuite. Astfel în S I c.3 aceasta era mai bine păstrată şi măsura 1,10 X 1,00 m; un 
fragment de vatră s-a surprins şi în c.6-7, de asemenea în S II c.6, si c.Pi. 

Descoperirile de fragmente ceramice, oase, unelte şi podoabe, mai ales din scoici, 
erau mai abundente in S I c.3-6 şi P1.5, precum şi în carourile similare din S II. Şi în acest caz 
presupunem existenţa unor podele de locuinţe. 

Ele au fost amenajate direct pe vegetalul antic, gros de 0,10-0,30 m, de culoare brună. 
Din acest vegetal antic, care a constituit nivelul de călcare iniţial, se adâncesc în loess o serie 
de gropi circulare (gr. 2, S II, diam. 1,20 m, adânc. - 1.30 m) sau ovale (gr. 3, diam. 1, 7 O X 
1,10, adânc. - 0,60 şi gr. 5, diam. 1,90 în profil, adânc. - 1,60 m). Aceste gropi umplute cu 
resturi menajere, chirpic, cenuşă şi fragmente de vase întregibile sunt în totalitate suprapuse 
de lutuiala nivelului. Tot sub acest nivel, în S II C.P5 la 0,80 m a fost descoperit "in situ" un 
vas intregibil, aşezat cu gura in jos. Sub vas se afla o mică arsură, precum şi câteva fragmente 
de oase şi melcişori marini mărunţi. 

în concluzie, din datele prezentate mai sus rezultă că în punctul cercetat în 1978 al 
aşezării de la Sarichioi, "La Bursuci" au existat două nivele de locuire propriu zisă, precedat 
şi urmat de o etapă de folosire a zonei drept loc de depunere a resturilor menajere ale unor 
locuinţe apropiate, după cum o dovedesc numeroasele gropi descoperite. într-o ultimă etapă, 
zona nu a mai fost locuită şi s-a utilizat pentru necropolă. 

Facem din nou precizarea că cele două nivele de locuire, precum şi gropile anterioare 
şi posterioare nu constituie faze culturale distincte. între ele nu apar cezuri de steril, iar 
materialul descoperit se prezintă deosebit de unitar, aparţinând fazei de tranziţie de la cultura 
Boian spre Gumelniţa, aşa cum a fost definită de cercetătorul E. Comşa. 

Locuirea din punctul cercetat se limitează în timp la o perioadă relativ scurtă, câteva 
decade, probabil în decursul aceleiaşi generaţii, dat fiind faptul că locuinţele noi se refac 
aproape pe acelaşi loc cu cele anterioare, abandonate. Locuinţele identificate în sondaj erau 
de suprafaţă, de dimensiuni destul de mari, fiind construite probabil din paiantă. Deşi nu am 
reuşit să degajăm în întregime nici una din cele patru presupuse locuinţe (2 în nivelul I şi 2 în 
nivelul 2), totuşi pe baza unor observaţii stratigrafice credem că ele erau orientate N-V sau N- 
E S-V, cu spatele spre crivăţ. Suprafaţa cercetată fiind mică, cât şi faptul că locuinţele au fost 
abandonate, dărâmătura răspândindu-se în mod uniform în jur şi fiind alcătuită din acelaşi 
loess ca restul pământului, nu am putut face precizări cu privire la forma şi dimensiunile 
locuinţelor. 

în afară de vetre, nu am putut surprinde alte amenajări. Vetrele, atât cele găsite "in 
situ", cât şi numeroasele fragmente descoperite în gropi erau făţuite, fiind în general de formă 
rotundă, cu diametrul în jur de un metru. Ele nu prezintă urme de utilizare îndelungată. 
Interesant este faptul că pe acelaşi nivel apar mai multe vetre, dar din păcate, lipsa unei 
delimitări clare a locuinţelor ne împiedică să putem afirma că sunt locuinţe comune, cu mai 
multe vetre. 

într-o etapă ulterioară, după ce zona a încetat să mai fie locuită, ea a fost transformată 
în necropolă. 



Mormintele de inhumaţie sunt săpate în dărâmătura ultimului nivel, la numai 0,30- 
0,40 m sub nivelul actual de călcare. 

în total au fost descoperite 7 schelete, dintre care 4 întregi, nederanjate (Mi, M3, Me şi 
M7), unul deranjat de groapa unui animal (M2) şi două grupe fragmentare de oase umane, M4 
şi M5, amintite deja mai sus. 

Faptul că M4 şi M5 au fost găsite pe podelele unor locuinţe ne face să credem că nu 

este vorba de o înmormântare propriu zisă, cât mai degrabă avem de a face cu unele practici 
rituale sau de canibalism. 

Această ultimă ipoteză este susţinută şi de alte numeroase descoperiri de oase umane, 
în special falange, atât pe nivele, cât şi în gropi. 

Dintre mormintele propriu-zise, 4 erau aşezate la intervale oarecum regulate, dinspre 
est spre vest, în două şiruri, fiind foarte asemănătoare ca ritual şi orientare. 

Scheletele erau aşezate în poziţie chircită, cu genunchii puternic flectaţi şi mâinile sub 
cap, culcate pe partea stângă, fiind orientate spre N-NE (cu faţa spre Est). 

Numai în două cazuri s-au surprins contururile gropilor, care erau ovale, cu puţin mai 
mari decât scheletele. 

Inventarul mormintelor este sărăcăcios sau lipseşte chiar în unele cazuri. 

Ml avea depuse lângă bazin un vârf de corn, cu urme de utilizare îndelungată, lângă 
cap, în stânga, un vârf de silex triunghiular, retuşat, iar între coaste, s-au găsit două 
pandantive circulare perforate, unul de diabaz verde, iar celălalt din corn de cerb. 

în cazul lui Mi putem preciza că, probabil, moartea a fost violentă. între vertebrele 
şirei spinării s-a găsit vârful rupt al unei lame de silex. 

M2 avea ca inventar un pandantiv semilunar cu braţele inegale, confecţionat din corn 
de cerb. 

în mormântul M6 a fost descoperit depus ca inventar un mic vas globular, 
confecţionat dintr-o pastă grosolană, având drept degresant pietricele şi paie, de culoare 
cenuşiu-negricioasă. 

Vasul era aşezat în dreptul gurii. 

Lângă picioare s-au găsit un fragment de corn de cerb în curs de prelucrare şi câteva 
lame de silex, dar datorită faptului că nu s-a putut delimita groapa mormântului, nu avem 
certitudinea că piesele fac parte din inventar. 

M7 nu avea nici o piesă ca inventar, dar acest mormânt ne-a prilejuit o surpriză. Sub 
craniul scheletului a fost descoperit un al doilea craniu, tot de adult, având aceeaşi orientare, 
ca şi scheletul principal. Alături de craniu se mai găseau şi câteva vertebre şi coaste şi un 
fragment de humerus. 

Din observaţiile făcute este clar că nu avem de a face cu un mormânt mai vechi 
deranjat. 

în stadiul actual însă nu putem face nici o afirmaţie asupra semnificaţiei acestei 
descoperiri, aşteptând în primul rând rezultatul examenului antropologic. 

Datorită sărăciei inventarului, este dificilă o atribuire şi o datare precisă a 
mormintelor. Singurul reper mai important este vasul din Me, care nu este de factură Boian 
sau Gumelniţa, ci poate fi încadrat mai degrabă într-o cultură de la sfârşitul neoliticului şi 
începutul epocii bronzului. Lipsa decorului sau a altor elemente împiedică însă includerea sa 
în una din culturile acestei perioade. 

Elementele comune de rit ar putea să constituie un indiciu că şi celelalte morminte 
aparţin aceleaşi epoci, sau oricum, uneia apropiate (Mi?). 

Ultimul mormânt, M2 diferă ca rit şi orientare de celelalte. 

El era aşezat în poziţie întinsă, pe spate, cu braţele pe lângă corp, fiind orientate SE- 
NV. Deşi este depus tot aproape de suprafaţă, el nu este aliniat ca şi celelalte morminte. 

Lipsa oricărui inventar face dificilă datarea şi atribuirea sa. 

Materialul arheologic descoperit în aşezarea de la Sarichioi - "La Bursuci" este 
deosebit de bogat şi variat, constând în fragmente ceramice, unelte de os, com de cerb, silex 
şi alte roci, podoabe, oase de animale şi alte resturi organice. 

Ceramica este foarte numeroasă dar, din păcate, extrem de fragmentară, din locuinţele 
abandonate luându-se de obicei tot ce era utilizabil. Numai în câteva cazuri, mai ales în gropi, 
am găsit vase întregibile. 

Ceramica este unitară din punct de vedere cronologic şi tipologic, aparţinând în 
cvasiunanimitate fazei de tranziţie a culturii Boian spre cultura Gumelniţa. Cele mai multe 
analogii se pot face cu ceramica publicată de prof D. Berciu din fazele Boian IV -V şi 
Gumelniţa I de la Tangâru. 

Nu se poate face nici o separare pe nivele între elementele tipice Boian târzii şi cele 
Gumelniţa timpurii (tehnică, decor, forme) ele apărând împreună în toate nivelele şi în gropi, 
ceea ce credem că ilustrează încă o dată caracterul de tranziţie al epocii, geneza organică a 
culturii Gumelniţa în cadrul culturii Boian şi persistenţa îndelungată a elementelor Boian 
târzii. 

în cadrul descoperirilor sunt prezente în egală măsură categoriile ceramicii fine şi 
grosolane. 

a) Ceramica grosolană 

Este reprezentată de vase de dimensiuni mari şi mijlocii, arsă în general oxidant. Ca 
degresant s-au folosit cioburi pisate, nisip grosier şi chiar pleavă. 

Domină formele bitronconice sau globulare, cu fundul plat. Pereţii sunt acoperiţi cu 
barbotină zgrunţuroasă, depusă neregulat, sau în vergi, orientate vertical sau oblic. 

în unele cazuri decorul este completat cu brâuri alveolate dispuse imediat sub buză 
sau pe corp, proeminenţe simple, perforate sau cu şănţuire mediană, sau din simple linii 
incizate. 

Multe vase prezintă orificii perforate pe corp sau sub buză. 

în cadrul ceramicii grosolane, o categorie aparte o constituie strecurătorile, destul de 
numeroase în aşezarea de la Sarichioi. 

b) Ceramica fină 

Cuprinde două grupe, deosebite prin tehnica de prelucrare a pastei şi decor. 

în general prezintă un slip putemic lustruit. 

Prima grupă o constituie în general vasele mari, cu decor excizat, umplut cu pastă 
albă. 

Decorul constă în benzi excizate de 2-3 cm, zig-zaguri, dreptunghiuri, meandre, 
cercuri, iar într-un singur caz apare decorul în dinţi de lup şi triunghiular. 

Excizia altemează cu benzile lustruite, cu caneluri şi cu pictura cu ocru roşu. 

Forma predominantă este cea bitronconică. 

Tot în această grupă se includ vasele care au partea superioară lustruită, pictată sau 
excizată, iar partea inferioară cu barbotină, mai fină. 

Se remarcă două elemente interesante. Arderea intenţionată a vaselor în acelaşi timp 
în două culori, roşu şi negru, oxidant şi reducător, pentru fiecare faţă separat. Acest lucru 
denotă o foarte bună mânuire a tehnicilor de ardere şi probabil şi o preparare specială a pastei 
sau slipului. 

O serie de vase arse reducător, sunt pictate anterior arderii cu ocru, care în urma 
trecerii prin foc, devine ciocolatiu, îmbinarea de nuanţe gri şi brune dând un efect coloristic 
plăcut. 

Cea de-a doua grupă este alcătuită din ceramica foarte fină, din pastă foarte bună, arsă 
oxidant, negru sau cenuşiu, lustruită putemic. 

La această categorie ceramică sunt foarte frecvente canelurile dispuse pe gâtul 
vaselor. Majoritatea vaselor sunt paharele bitronconice cu fundul plat, mai rar străchinile şi 
vasele globulare, cu gâtul îngustat. Sunt frecvente fundurile cu "umbou" şi destul de dese cele 
inelare. Ca elemente decorative se utilizează proeminenţele ascuţite sau perforate, pictura cu 
grafit sau ocru în interiorul buzei. Rar apare excizia adâncă sau alternarea zonelor date cu slip 
şi lustruire, de culoare neagră, cu zone cenuşii, cu linii incizate, reţele rectangulare. 

triunghiuri, etc. 

O altă categorie importantă o constituie uneltele de piatră şi os. Cele mai comune sunt 
cele de silex, mai ales lamele şi răzuitoarele, mai rar vârfurile, de obicei retuşate. 

în vegetal a fost descoperit un vârf de suliţă, cioplit pe ambele feţe, în formă de 
frunză. De asemenea a fost descoperit un nucleu rotund de silex şi un percutor. 

Din economie se utilizau si aşchii şi lame, care păstrau cortexul de calcar, sau se 
reutilizau uneltele rupte. în unele cazuri se foloseau şi lame din calcar cristalin adus de la 
Enisala. Tot din silex a fost confecţionată o unealtă folosită probabil pentru lustruirea 
ceramicii, de formă paralelipipedică, având feţele puternic lustruite. O altă grupă o constituie 
topoarele, teslele şi dăltiţele confecţionate din roci vulcanice dure, mai ales diabaz. Din 5 
topoare descoperite, 3 sunt perforate. S-a descoperit şi un topor greu, cu şănţuire pentru 
ataşare de mâner. Resturile de râşniţă, ca şi frecătoarele sunt şi ele frecvente, ca şi diverse 
fragmente rectangulare de gresie, utilizate pentru pisarea unor substanţe, în special ocru. 
în cadrul săpăturilor s-a descoperit un mare număr de unelte de os şi com: străpungătoare, 
sule, pumnale, cuţite, spatule, săpăligi, precum şi o serie de oase crestate în coadă de 
rândunică, folosite probabil pentru ţesut. Dintre podoabe cele mai frecvente sunt mărgelele 
din valve perforate de cardium, unele păstrând urme de pictură cu ocru roşu, melci marini, 
brăţările de scoici de apă dulce. Deocamdată lipsesc podoabele din Spondylus. 

Alături de podoabele din scoici apar mărgelele din cuarţit alb, şlefuit şi 
lustruit, pandantivele romboidale din aceeaşi rocă, pandantive circulare din diabaz şi com de 
cerb, pandantive semilunare din com de cerb. 

Obiectele de cult sunt sărac reprezentate. A fost descoperit un singur picioruş de idol, 
nedecorat şi probabil un picioruş de la o mică măsuţă de cult. 

O descoperire interesantă, legată probabil de unele practici de cult o constituie un cristal de 
spat de Islanda, mineral care datorită dublei refracţii produce răstumarea imaginilor. Pe 
teritoriul României nu se găseşte decât în Maramureş. S-au găsit şi bulgări de ocru şi din 
substanţă albă folosită pentru decorare. 

Locuitorii aşezării de la Sarichioi practicau agricultura, nomadizând periodic într-un 
teritoriu, părăsind sau revenind în aceeaşi aşezare, în funcţie de secătuirea sau refacerea 
fertilităţii solului. Marele număr de oase de animale domestice, precum şi cele de cerb 
carpatin şi lopătar, mistreţ şi păsări arată că o parte importantă a hranei era oferită de surse 
animale. De asemenea se practica pescuitul, inclusiv al sturionilor şi culesul moluştelor. 
Dintre meşteşuguri, alături de olărit, prelucrarea pietrei şi osului, se mai practica şi ţesutul şi 
împletitul. Unele funduri de vase prezintă urmele impresiunilor de rogojină. Un număr de 
produse - diabazul, ocrul, cristalul de spat de Islanda provin din zone mai îndepărtate, fiind 
obţinute pe calea schimbului. Descoperirile de la Sarichioi aduc date noi asupra neoliticului 
din Dobrogea. Ele atestă că purtătorii culturii Boian trăiau, în fazele finale ale culturii, în 
Dobrogea de Nord până la ţărmul M. Negre. în acest sens descoperirile izolate mai vechi de 
la Tariverde, Gura Dobrogei, Cheia, Palazu, Constanţa, Costineşti apar într-o lumină nouă. 

Interesantă apare situaţia şi în ceea ce priveşte raporturile care au existat între 
purtătorii acestei culturi şi cei ai culturii Hamangia. în aşezarea de la Sarichioi nu s-au 
descoperit decât două fragmente ceramice, care ipotetic ar putea aparţine culturii Hamangia. 
în schimb, întâmplător a fost des acoperit un frumos fragment care atestă influenţa culturii 
Precucuteni asupra culturii Hamangia. 

în cadrul săpăturii a fost descoperit şi un buton sferic, din pastă neagră, aparţinând 
probabil culturii Karanovo III. Descoperirile de la Sarichioi atestă încă odată că tranziţia de la 
cultura Boian la Gumelniţa s-a făcut gradat, în această etapă apărând în paralel elemente ale 
culturii Boian V şi Gumelniţa I. 

iFig. 1. Lame şi vîrfurî de silex. 

Fig. 2. Unelte de piatră. 

Fig. 3. Topor greu. 

Fig. 4. — Vîrfuri şi S'tră^tungători de os. 

Fig. 5. Sâpăligă de os. 










Fig. 6. Podoabe: pandantive de cuarţit, os, diabaz, corn 
şi un fragm-ent de spat de Islanda, 

Fig. 7. Mărgele din cuarţit, scoici şi 
melcîsori 




Fig. 8. Fragment de vas intregibil 
decorat cu spaţii excizate şi pastă albă. 

Fig. 9. Fragmente ceramice decorate cu benzi excizate. 




Fig. llO. Fragmente ceramice fine, decorate cu proeminenţe, caneluri şi 

linii lustruite. 

Fig. 11. Fragmente ceramice fine, decorate cu 
caneluri şi linii lustruite şi grafit 




Fig. 12. Ceramică grosolană cu barbotină. 

Fig. 1'3. Ceramică cu decor de linii incizate. 




Fig. 14. Ceramică decorată cu împunsături. 

Fig, 15. Ceramică grosolană. 





Flg. 16. Fragmente de strecurători. 

Fig. 17. Fund de vas cu impresiune de 

rogojina. 




Fig. 18. Sarichioi — La Bursuci 1978: vedere generală 
>î ie- dinspre vest — nivelul II şi necropola, 

Fig. 19. M 1, 

Fig. 20. M 3. 

